Teurimong kheueh ajaran-ajaran ulôn, hai aneuëk ulôn, dan ingat kheueh sabe naseuhat-naseuhat ulôn keu gata.
2 Gata simak kheueh peue nyang bijak sana dan useuha gata peuphom atra nyan.
3 Nyoe, aneuëk ulôn, useuha kheueh mangat na pikeran nyang tajam dan talakée kheueh peungeurtian.
4 Mita kheueh nyan lagée ureuëng mita méuh, dan tiyeub kheueh nyan lagée ureuëng tiyeub hareuta nyang na didalam tanoh.
5 Deungon na lagée nyan gata teuma tateupeue peue areuti jih teumakot ubak TUHAN dan gata teuma meuteumé peungeutahuan keuhai Po teu Allah.
6 TUHAN kheueh nyang bri hikeumat; nibak Gobnyan kheueh manusia meuteumé peungeutahuan dan peungeurtian.
7 Keu ureuëng nyang jujoe hana meucila, geubri peutulôngan dan peulindongan.
8 TUHAN geujaga ureuëng-ureuëng nyang peubuet ade, dan geulindong ureuëng nyang cinta ubak Gobnyan.
9 Meunyoe gata taseutôt ulôn, gata tateupeue peue nyang ade, jujoe dan jroh. Gata tateupeue cit teuma pakriban cara jih gata harôh udeb.
10 Gata teuma jeuet keu ureuëng nyang bijaksana, dan peungeutahuan gata teuma teupeumangat até gata.
11 Peungeurtian dan ceureudek gata teuma peulindong gata,
12 dan teutam gata mangat bék seutôt cara udeb nyang hana gét, dan teupeujiôh droe gata nibak ureuëng-ureuëng babah jih kutoe ngon jeuhet.
13 Awaknyan hana jitem seutôt cara udeb nyang gét; awaknyan jicok rot nyang seupôt dan peunoh deungon desya.
14 Awaknyan teuma meuteumé mangat nibak buet awaknyan nyang jeuhet.
15 Awaknyan jeuhet dan cara udeb awaknyan sirong.
16 Gata, aneuëk ulôn, teuma hase tatulak bujukan awaknyan nyang jeuhet nyang jiuseuha jipakat gata deungon tutoe haba nyang maméh.
17 Inong nyan hana seutia ubak lakoe jih dan ka jituwo janji droe jih ubak Allah.
18 Meunyoe gata tajak u rumoh jihnyan saban cit gata teungoh tajak ubak maté. Tajak keudeh saban cit deungon tajak u teumpat ureuëng maté.
19 Ureuëng nyang ka jijak ubak gobnyan hana nyang jijak ubak rot keu-udeban.
20 Lé sababnyan, hai aneuëk ulôn, taseutôt kheueh teuladan ureuëng nyang jroh, dan udeb kheueh meunurot keuheundak Po teu Allah.
21 Sabab, ureuëng nyang udeb meunurot keuheundak Po teu Allah, nyan kheueh ureuëng jujoe até, awaknyan kheueh nyang tinggai di nanggroe nyang ka geupeujanji lé TUHAN.
22 Teuma, ureuëng jeuhet dan meudesya geu-geulawa uluwa lé Po teu Allah nibak nanggroe nyan, lagée naleueng nyang teulot nibak tanoh.
Wordproject® is a registered name of the International Biblical Association, a non-profit organization registered in Macau, China.